རྗེས་སུ་དྲན་པ་བསྒོམ་བྱས་ན།།དེ་ལ་སེམས་གཞོལ་རབ་ཏུ་འབབ་པར་འགྱུར།།དེ་ནི་འཆགས་འདུག་འགྲེང་ཞིང་གནས་པའི་ཚེ།།སྐྱེས་བུ་དམ་པའི་ཡེ་ཤེས་རབ་ཏུ་འདོད།།འཇིག་རྟེན་རྒྱལ་བ་བླ་མེད་བདག་འགྱུར་བར།།འདོད་པས་བྱང་ཆུབ་ཏུ་ཡང་སྨོན་ལམ་འདེབས།།དེས་ནི་སངས་རྒྱས་ཤེས་ཤིང་སངས་རྒྱས་མཐོང་།།སངས་རྒྱས་ཆོས་ཉིད་ལ་ཡང་སོ་སོར་རྟོག།ཏིང་འཛིན་འདི་ལ་རབ་ཏུ་གནས་བྱས་ནས།།མཐུ་ཆེན་སངས་རྒྱས་ལ་ནི་ཕྱག་ཀྱང་འཚལ།།ལུས་དང་ངག་དང་ཡིད་རབ་དང་བ་ཡིས།།རྟག་ཏུ་སངས་རྒྱས་དག་གི་བསྔགས་པ་བརྗོད།།དེ་ལྟར་དེས་ནི་སེམས་ཀྱི་རྒྱུད་བསྒོམས་པས།།ཉིན་མཚན་དུ་ཡང་འཇིག་རྟེན་མགོན་པོ་མཐོང་།།ནམ་ཞིག་དེ་ནི་ན་ཞིང་མི་བདེ་ནས།།ཤི་ལ་ཐུག་པའི་སྡུག་བསྔལ་ཚོར་བྱུང་ན།།སངས་རྒྱས་ལ་ནི་དྲན་པ་མི་ཉམས་ཏེ།།སྡུག་བསྔལ་ཚོར་བས་འཕྲོགས་པར་ཡོང་མི་འགྱུར།།དེ་ལྟར་དེ་དག་ཡེ་ཤེས་རྣམ་བརྟགས་པས།།འོངས་དང་མ་འོངས་ཆོས་རྣམས་སྟོང་པར་ཤེས།།དེ་འདྲའི་ཆོས་ཀྱི་ཚུལ་ལ་དེ་གནས་པ།།སྤྱོད་པ་ཡོངས་སུ་སྤྱོད་པས་སེམས་མི་སྐྱོ།།དེ་ཕྱིར་ཕན་ཡོན་འདི་དག་ཐོས་ནས་ནི།།མཚུངས་མེད་བྱང་ཆུབ་ལ་ཡང་མོས་པ་སྐྱེད།།བདེ་གཤེགས་དམ་པ་མཐོང་བ་རྙེད་དཀའ་ཡིས།།ཕྱི་མའི་དུས་ན་འགྱོད་པ་སྐྱེས་ས་རེ།།ངས་ནི་རབ་ཏུ་བཟང་བའི་ཆོས་བཤད་ཀྱང་།།ཁྱེད་ཀྱིས་ཐོས་ནས་ཡང་དག་མ་སྤྱད་ན།།ནད་པ་སྨན་གྱི་རྒྱལ་བ་ཐོགས་པ་དག།བདག་གི་ནད་ནི་གསོ་བར་མི་ནུས་བཞིན།།དེ་ཕྱིར་མཁས་པ་ཤིན་ཏུ་རྟོགས་པ་དག།རྟག་ཏུ་ཏིང་འཛིན་འདི་ནི་འདོད་པ་ཡིས།།ཚུལ་ཁྲིམས་ཐོས་པ་གཏོང་བ་བསྙེན་བྱས་ན།།ཏིང་འཛིན་འདི་ནི་རྙེད་པར་ཡོང་མི་དཀའ།།ཏིང་ངེ་འཛིན་གྱི་ལེའུ་སྟེ་བཞི་པའོ།།།།དེ་ནས་ཡང་བཅོམ་ལྡན་འདས་ཀྱིས་ཟླ་འོད་གཞོན་ནུར་གྱུར་པ་ལ་བཀའ་སྩལ་པ།གཞོན་ནུ་དེ་ལྟ་བས་ན།བྱང་ཆུབ་སེམས་དཔའ་སེམས་དཔའ་ཆེན་པོས་ཏིང་ངེ་འཛིན་འདི་འདོད་ཅིང་མྱུར་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་མངོན་པར་རྫོགས་པར་འཚང་རྒྱ་བར་འདོད་པས་མགོ་དང་གོས་ལ་མེ་འབར་བ་ལྟ་བུའི་སེམས་ཀྱིས་ཕ་དང་མ་དང་